
Iubiţi fraţi slujitori, dragi prieteni, Dumnezeu să vă binecuvânteze într-un mod foarte puternic! Avem în urma noastră un sfârşit de săptămână cu adunări deosebite. Au participat din nou la adunări oameni din multe naţiuni din întreaga Europă, din Pakistan, din răsăritul îndepărtat, din ţările africane. Lucrul principal este desigur faptul că Domnul este cu noi şi ne vorbeşte prin scumpul Său Cuvânt iar urechile şi inimile noastre sunt deschise ca să audă ce spune Duhul Bisericilor. 
Noi ne-am referit la mai multe teme, şi am citit în mod deosebit Ieremia 1:11-12: „Cuvântul Domnului mi-a vorbit astfel: „Ce vezi, Ieremio?” Eu am răspuns: „Văd un toiag de migdal” –Şi Domnul mi-a zis: „Bine ai văzut; căci Eu voi grăbi ca Cuvântul Meu, să se împlinească.”” [versiunea K.J.] Traducerea noastră spune: „Eu am răspuns: „Văd un veghetor.” Şi Domnul mi-a zis: „Bine ai văzut; căci Eu veghez asupra Cuvântului Meu, ca să-l împlinesc.” Poate că este mai de actualitate.  
Iubiţi fraţi şi surori, Dumnezeu a dat făgăduinţe Israelului, A dat făgăduinţe Bisericii nou testamentare şi El veghează asupra poporului Său. El veghează asupra Cuvântului Său, şi ori de câte ori luăm în inimile noastre Cuvântul Lui, şi îl credem, El veghează asupra noastră ca să împlinească ceea ce a făgăduit. Ieremia a fost un proroc rânduit pentru neamuri pus deoparte din pântecele mamei sale. Astfel citim în v. 4-6. Apoi în v. 9 citim: „Apoi Domnul Şi-a întins mâna, şi mi-a atins gura.” Iubiţilor, un om chemat de Dumnezeu are o responsabilitate, dar mai are şi diferite experienţe supranaturale. Nu există nici un om al lui Dumnezeu care să fi fost chemat de Dumnezeu şi să nu fi avut trăiri supranaturale. Ne gândim la apostolul Pavel şi la prorocii din Vechiul Testament, şi apoi desigur la iubitul nostru frate Branham. Trebuie să fie spus, da, trebuie să fie vestit întregului pământ că principala făgăduinţă legată de revenirea lui Hristos despre care a vorbit El în Ioan 14, se află în Mal. 4: Dumnezeu va trimite pe prorocul Ilie înaintea zilei celei mari şi înfricoşate. Iubiţilor, aceasta este de domeniul trecutului. Dacă Domnul ar fi astăzi aici în chip trupesc, EL ar spune aşa cum a făcut în Mat 11: „Ce aţi ieşit să vedeţi în pustie? O trestie clătinată de vânt? Dacă nu, atunci ce aţi ieşit să vedeţi? Un om îmbrăcat în haine moi? Iată că cei ce poartă haine moi sunt în casele împăraţilor. Atunci ce aţi ieşit să vedeţi? Un prooroc? Da, vă spun, şi mai mult decât un proroc.” Toţi prorocii au vorbit despre venirea Domnului, însă Ioan botezătorul a avut privilegiul să-L prezinte pe Domnul, arătând spre El şi spunând: „Iată Mielul lui Dumnezeu care ridică păcatul lumii.” 
Acum, pentru a clarifica acest lucru, sunt mulţi care-l iau literal şi-l aplică slujbei fratelui Branham şi spun că Domnul trebuia să se întoarcă în timpul vieţii şi a slujbei fratelui Branham. Iubiţilor, nu puteţi face aşa ceva cu Cuvântul lui Dumnezeu! Trebuie să aveţi mare grijă, şi mai ales dacă este vorba despre Cuvântul profetic. Scriptura spune: „Iată, vă voi trimite pe proorocul Ilie, înainte de a veni ziua Domnului, ziua aceea mare şi înfricoşată.” Însă nu spune că prorocul acesta va prezenta venirea lui Hristos. Prorocul acesta are sarcina să vorbească despre venirea lui Hristos, are mesajul chemării afară, mesajul restituirii: „Iată mirele, ieşiţi-i în întâmpinare.” Însă Scriptura nu spune niciodată că el va zice „Iată, Mirele este aici.” Noi trebuie să facem o deosebire între prima şi a doua venire a lui Hristos. Nu putem intra în detalii referitoare la tema aceasta, însă mulţi fraţi din mesajul timpului de sfârşit spun: „Aşa cum Ioan botezătorul a fost pe pământ atunci când Hristos a fost aici, tot aşa William Branham trebuia să fie pe pământ când a revenit Hristos.” Şi aceasta este una dintre cele mai mari minciuni din cadrul mesajului timpului de sfârşit. La 40 de ani după ce fratele Branham a fost luat în slavă, noi încă mai aşteptăm venirea Domnului. Pentru că atunci când vine El, eu plec. Şi când va veni El, mai întâi vor învia morţii în Hristos, iar noi, cei ce trăim cu Hristos, vom fi schimbaţi. 
Iubiţilor, eu trebuie să învăţ corect Cuvântul lui Dumnezeu, sub inspiraţie divină! Eu n-am nevoie de banii voştri, n-am nevoie de trecere înaintea voastră: eu trebuie numai să fiu credincios chemării pe care am primit-o. Când Domnul m-a chemat, în 2 aprilie 1962, mi-a spus, printre alte lucruri … – prima poruncă a fost: „Te voi trimite din oraş în oraş, din ţară în ţară, ca să vesteşti Cuvântul Meu.” Şi de aceea eu trebuie să vestesc acest Cuvânt al lui Dumnezeu indiferent de ceea ce vine sau trece: Cuvântul lui Dumnezeu rămâne în veci!
Iubiţilor, încă un gând: am avut din nou adunări mari în diferite ţări, în Africa, şi în ţările est europene. Ceea ce m-a făcut să sufăr foarte mult a fost următorul fapt. Într-o biserică penticostală aşa numita „cină a Domnului” s-a luat cu un fel de hostii vărsate într-o tavă şi apoi a urmat tava cu multe păhărele. Iar după aceea penticostalul chiar s-a rugat „în Numele Tatălui şi al Fiului şi al Duhului Sfânt”. Eu am fost pur şi simplu uluit să văd un penticostal care pretinde că a gustat din paharul binecuvântărilor lui Dumnezeu şi după aceea numeşte o asemenea practică drept cina Domnului, frângerea pâinii, când nici măcar nu s-a frânt pâinea. N-a fost nici o cină a Domnului, a fost o bătaie de joc! Şi după aceea, într-o discuţie particulară el a spus: „Frate Frank, noi credem că tu eşti un om al lui Dumnezeu. Împărtăşeşte-ne Cuvântul profetic, dar nu te lua de învăţăturile noastre.” 
Iar după ce am predicat într-o biserică baptistă, predicatorul a spus: „Ce s-a predicat a fost Cuvântul lui Dumnezeu, însă noi rămânem cu învăţătura noastră baptistă!” Iubiţi fraţi şi surori în Hristos: este Dumnezeu cu toate cultele creştine, sau toţi cei ce fac parte din poporul lui Dumnezeu trebuie să iasă afară din toate cultele creştine şi să-L urmeze pe Domnul Isus Hristos conform Cuvântului Său? Binecuvântările Dumnezeului Atotputernic să fie peste voi. Vă rog să ne scrieţi. Noi avem informaţii, avem literatură  în limba engleză şi în alte limbi, care tratează temele principale din sfintele Scripturi, mai ales în ceea ce priveşte împlinirea profeţiilor vremii sfârşitului cu Israelul şi cu neamurile. Fie ca Dumnezeul cerului să vă binecuvânteze şi să fie cu voi, în Numele sfânt al lui Isus. Amin. 

